Արտաշես Մինասյան

Արտաշես Նավասարդի Մինասյան (ծնված 1967, հունվարի 21, Երևան), հայ շախմատիստ, գրոսմայստեր (1992), Հայաստանի վեցակի չեմպիոն (1990, 1992, 1993, 1995, 2004 և 2006), ԽՍՀՄ վերջին չեմպիոն (1991), Հայաստանի հավաքականի կազմում շախմատի համաշխարհային օլիմպիադաների կրկնակի (2006 և 2008), Եվրոպայի թիմային առաջնության (1999) հաղթող։

Կենսագրություն 
ԽՍՀՄ երիտասարդ վարպետների առաջնության հաղթող (1990)։

1991 թվականին, լինելով միջազգային վարպետ, բազմաթիվ գրոսմայստերների հետ պայքարում, Արտաշեսը հասավ իր կարիերայի մեծագույն նվաճմանը՝ դառնալով Խորհրդային Միության չեմպիոն։ Այդ հաղթանակից հետո նրան շնորհվեց գրոսմայստերի կոչում։

ԽՍՀՄ-ի փլուզումից հետո կայացած անկախ Հայաստանի առաջին առաջնության (1992) հաղթողներից մեկն է (Աշոտ Անաստասյանի հետ)։ Բացի այդ, նա Հայաստանի չեմպիոնի կոչման է արժանացել ևս հինգ անգամ՝ 1990, 1993, 1995, 2004 և 2006 թվականներին։

«Երևան» թիմի կազմում Եվրոպայի ակումբային գավաթի խաղարկության հաղթող (1995)։

2000 թվականին հանդես է եկել Դելիում կայացած նոկաուտ համակարգով աշխարհի առաջնությանը, որտեղ հասել է մինչև երկրորդ փուլ՝ այնտեղ պարտվելով Միխայիլ Գուրևիչին, իսկ 2005 թվականին Խանտի Մանսիյսկում կայացած Աշխարհի գավաթի խաղարկության առաջին ռաունդում զիջել է Լյուկ վան Վելիին։

Մինասյանը Հայաստանի հավաքականի կազմում ինը անգամ մասնակցել է շախմատային օլիմպիադաներին։ 2006 թվականի հունիսին Լևոն Արոնյանի, Վլադիմիր Հակոբյանի, Կարեն Ասրյանի, Գաբրիել Սարգսյանի և Սմբատ Լպուտյանի հետ դարձավ Թուրինի 37-րդ համաշխարհային օլիմպիադայի հաղթող։ Այդ հաղթանակի համար նա և թիմակիցները պարգևատրվեցին Մովսես Խորենացու մեդալով։ Իսկ երկու տարի անց՝ 2008 թվականին Դրեզդենում կայացած 38-րդ օլիմպիադայում տարած հաղթանակի համար պարգևատրվել է «Հայրենիքին մատուցած ծառայությունների համար» առաջին աստիճանի մեդալով։

Կարիերայի ամենաբարձր վարկանիշին հասել է 1998 թվականի հուլիսի 1-ին՝ 2620։ Այդ արդյունքով նա ՖԻԴԵ-ի վարկանիշային աղյուսակում բաժանում էր 52-54-րդ տեղերը։ Հայաստանի շախմատիստների մեջ դա 3-րդ արդյունքն էր (Վլադիմիր Հակոբյանից և Ռաֆայել Վահանյանից հետո)։

Միջազգային մրցաշարեր 
Լավագույն արդյունքները միջազգային մրցաշարերում.
 Լենինգրադ (1989 - 2-րդ, 1990 - 3-րդ)
 Գրոնինգեն (1990 թ., 2-3-րդ)
 Կանն (1992, 2-6-րդ)
 Պարտենայ (1992, 3-8-րդ)
 Կանդաս (1992, 1-ին)
 Վալտորենս (1992, 1-5-րդ)
 Լոնգ Բիչ (1994, 1-3-րդ)
 Ֆիլադելֆիա (1994, 1-ին)
 Նյու Յորք օփեն (1998, 1-ին)
 Կապել լա Գրանդ (1998, 2-8-րդ)
 Լինարես օփեն (1999, 1-2-րդ)
 Ուբեդա (2000, 1-ին)
 Չիկագո (2000, 1-ին)
 Դուբայ օփեն (2001, 1-8-րդ)
 Բաթում (2003, 2-7-րդ)
 Կանն (2004, 3-րդ)
 Դուբայ օփեն (2004, 2-13-րդ)

Վարկանիշի փոփոխության գրաֆիկ

Պարգևներ 
 Մովսես Խորենացու մեդալ (2006)։
 «Հայրենիքին մատուցած ծառայությունների համար» 1-ին աստիճանի մեդալ (2008)։

Ծանոթագրություններ

Արտաքին հղումներ 
 Արտաշես Մինասյանի անձնական քարտը FIDE-ի կայքում 
 Շախմատային պարտիաներ «ChessGames» կայքում 
 Արտաշես Մինասյանի դիրքը «Sport-stat.ru» կայքում 

Հայ շախմատիստներ
Հայ գրոսմայստերներ
«Հայրենիքին մատուցած ծառայությունների համար» 1-ին աստիճանի մեդալակիրներ
Շախմատի գրոսմայստերներ
Շախմատի Հայաստանի չեմպիոններ